Forslag til Rådets direktiv om anden ændring af direktiv 89/655/EØF om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (andet særdirektiv i henhold til artikel 16 i direktiv 89/391/EØF)

(1999/C 247 E/03)

(EØS-relevant tekst)

KOM(1998) 678 endelig udg. - 98/0327(SYN)

(Forelagt af Kommissionen den 27. november 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 118 A,

under henvisning til forslag fra Kommissionen(1), forelagt efter høring af Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen,

under henvisning til udtalelse fra Det Økonomiske og Sociale Udvalg,

i samarbejde med Europa-Parlamentet efter fremgangsmåden i artikel 189 C i traktaten, og

ud fra følgende betragtninger:

I henhold til traktatens artikel 118 A skal Rådet ved udstedelse af direktiver vedtage minimumsforskrifter for navnlig at forbedre arbejdsmiljøet og sikre arbejdstagerne et bedre sikkerheds- og sundhedsniveau;

ifølge ovennævnte artikel undgås det i disse direktiver, at der pålægges administrative, finansielle og retlige byrder af en sådan art, at de hæmmer oprettelse og udvikling af små og mellemstore virksomheder;

det er af hensyn til arbejdstagernes sikkerhed og sundhed af afgørende betydning, at de minimumsforskrifter, der tjener til at sikre en forbedring af sikkerheds- og sundhedsniveauet i forbindelse med anvendelse af arbejdsudstyr beregnet på udførelse af midlertidigt arbejde i højden, overholdes;

bestemmelser, som vedtages i henhold til traktatens artikel 118 A, er ikke til hinder for, at de enkelte medlemsstater opretholder eller indfører strengere beskyttelsesforanstaltninger, som er forenelige med traktaten;

arbejde i højden indebærer en særlig høj risiko for arbejdstagernes sikkerhed og sundhed, navnlig består der risiko for fald fra højder og for alvorlige arbejdsulykker;

det er op til den arbejdsgiver, som står i begreb med at skulle udføre midlertidigt arbejde i højden, at vælge sådant arbejdsudstyr, som i tilstrækkeligt omfang beskytter arbejdstagerne mod risikoen for fald fra højder;

stiger og stilladser er den mest benyttede form for arbejdsudstyr til udførelse af midlertidigt arbejde i højden, og de arbejdstagere, som udfører denne type arbejde, er, for så vidt angår deres sikkerhed og sundhed, i høj grad afhængige af, at udstyret anvendes korrekt; der er derfor behov for en nærmere præcisering af, hvordan arbejdstagerne under anvendelse af arbejdsudstyret sikrer sig bedst muligt mod ulykker;

dette direktiv er det middel, der egner sig bedst til at realisere de ønskede mål, og går ikke videre, end hvad der i den henseende er nødvendigt;

dette direktiv er et konkret bidrag til virkeliggørelsen af den sociale dimension i det indre marked -

UDSTEDT FØLGENDE DIREKTIV:

Artikel 1

Formål

Teksten i bilaget til dette direktiv tilføjes bilag II til direktiv 89/655/EØF.

Artikel 2

Afsluttende bestemmelser

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ... (tre år efter vedtagelsen heraf). De underretter straks Kommissionen herom.

2. Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning vedtages af medlemsstaterne.

3. Medlemsstaterne meddeler Kommissionen teksten til de nationale retsforskrifter, som de allerede har udstedt, eller som de udsteder, på det område, der er omfattet af dette direktiv.

Artikel 3

Dette direktiv er rettet til medlemsstaterne.

(1) EFT L 393 af 30.12.1989, s. 13, ændret ved direktiv 95/63/EF, EFT L 335 af 30.12.1995, s. 28.

BILAG

3.2.8. Arbejder, som indebærer en risiko for fald fra højder, må kun udføres fra udstyr til løft af ikkestyrede byrder, når ganske særlige omstændigheder begrunder dette. I påkommende tilfælde skal arbejdstagerne gøre brug af personlige værnemidler til sikring mod fald.

4. Bestemmelser angående brug af arbejdsudstyr beregnet på udførelse af midlertidigt arbejde i højden

4.1. Generelt

4.1.1. Hvis midlertidigt arbejde i højden ikke i overensstemmelse med bestemmelserne i artikel 6 i direktiv 89/391/EØF og artikel 3 i dette direktiv kan udføres i fuld sikkerhed og under ergonomisk forsvarlige forhold fra en passende arbejdsstation, skal man vælge det arbejdsudstyr, som er mest hensigtsmæssigt, og som sikrer et tilstrækkeligt højt beskyttelsesniveau under hele arbejdets udførelse. Arbejdsudstyret skal være dimensioneret under hensyn til arbejdets karakter, således at det kan modstå foruksigelige påvirkninger, og således at arbejdstagerne kan færdes i sikkerhed.

Valget af den mest hensigtsmæssige type adgangsvej til midlertidige arbejdsstationer i højden foretages under hensyntagen til, hvor ofte og i hvor lang tid adgangsvejen skal bruges, og hvor højt den skal kunne nå op. Den valgte type adgangsvej skal kunne bruges til evakuering i tilfælde af overhængende fare. Passagen fra adgangsveje til og fra arbejdsplatforme, gangbroer og dæk må ikke frembyde yderligere faldrisici.

4.1.2. Brug af stige som arbejdsstation for udførelse af arbejde i højden skal begrænses til situationer, hvor brugen er så kortvarig og risikoen så ringe, at det ikke vil være hensigtsmæssigt at bruge andet, mere sikkert arbejdsudstyr.

4.1.3. Brug af tovbetjente adgangs- og placeringsmetoder (rapelling) må kun anvendes under begrænsede omstændigheder og på følgende betingelser:

- Der anvendes mindst to ophængningstove med hver sit selvstændige forankringspunkt.

- Hvert af de to ophængningstove skal være forsynet med sikkert nødsænkningsudstyr.

- Værktøj og andet tilbehør er fastgjort til arbejdstagernes sikkerhedsseletøj.

- Der kræves mindst to arbejdstagere til arbejdets udførelse.

- De pågældende arbejdstagere skal have modtaget en særlig oplæring i udførelsen af det pågældende arbejde samt i de relevante redningsprocedurer.

4.1.4. Ud fra hvilken type arbejdsudstyr der er valgt på baggrund af overstående, skal der tages stilling til, hvilke forholdsregler der vil egne sig bedst til at reducere de med arbejdet forbundne risici. Om nødvendigt skal der installeres kollektive faldsikringsanordninger. Disse anordninger skal være indrettet på en sådan måde og have den fornødne styrke til, at de kan hindre eller standse fald fra højder og så vidt muligt modvirke, at arbejdstagerne kommer til skade. Sikringsanordningerne må kun være gennembrudt på steder med adgang til og fra stiger eller trapper.

4.2. Særlige bestemmelser for brug af stige

4.2.1. Stiger opstilles på en sådan måde, at deres stabilitet er sikret under brugen. Løse stiger skal støtte på et stabilt, bæredygtigt, fast og vandret underlag. Hængestiger, bortset fra stiger ophængt i reb, skal fastgøres forsvarligt, så de ikke kan forskubbe sig, og så svingninger undgås.

4.2.2. Løse stiger sikres mod udskridning før ibrugtagning, enten ved at vangerne fastgøres foroven eller forneden eller ved hjælp af en skridsikker anordning eller ved hjælp af en anden lige så effektiv metode. Sektionerne i stiger bestående af flere sektioner må ikke kunne bevæge sig i forhold til hinanden under brugen. Mobile stiger sikres inden ibrugtagning.

4.2.3. Stiger anvendes, således at brugeren til enhver tid har sikker støtte for benene og et sikkert greb med hænderne.

4.3. Særlige bestemmelser for brug af stilladser

4.3.1. Såfremt der ikke foreligger en konstruktionsberegning for det valgte stillads eller stilladset tænkes anvendt i en anden opstilling end den, den omtalte beregning er baseret på, skal der udarbejdes en stabilitetsberegning.

4.3.2. Der udarbejdes en vejledning i opstilling, nedtagning og anvendelse under hensyn til kompleksiteten af det valgte stillads. Vejledningen kan være en standardvejledning suppleret med oplysninger om særlige detaljer vedrørende det konkrete stillads.

4.3.3. Stilladsets understøttende elementer skal være sikret mod udskridning, enten ved fastgørelse til underlaget eller ved hjælp af en skridsikker anordning eller en anden lige så effektiv metode. Rullestilladser skal være forsynet med en anordning, som forhindrer enhver utilsigtet bevægelse i brugsklar tilstand. Ved udførelse af arbejde i højden skal disse anordninger være i brug.

4.3.4. Stilladsgulver skal være dimensioneret under hensyn til arbejdets art, og således at arbejdstaterne kan færdes på det uden risiko. Gulvet skal være fuldkomment sikkert, og dets tykkelse skal derfor være afpasset efter afstanden mellem to støttepunkter og den belastning, det udsættes for. Stilladsgulvet monteres således, at dets elementer ikke kan forskubbe sig ved normal brug. Der må ikke være uforsvarlige mellemrum mellem de elementer, der udgør gulvet, og de vertikalt placerede kollektive sikkerhedsforanstaltninger.

4.3.5. Når dele af et stillads ikke er i brugsklar tilstand, f.eks. i forbindelse med opstilling, nedtagning eller ændring, opsættes der almene advarselssignaler, og adgangen til farezonen afspærres fysisk i overensstemmelse med de nationale forskrifter, som medlemsstaterne har vedtaget til gennemførelse af direktiv 92/58/EØF.

4.3.6. Stilladser må kun opstilles, nedtages og ændres i større omfang under ledelse af en sagkyndig person. Arbejdet skal desuden udføres af arbejstagere, der er oplært til at udføre denne type arbejde. Denne oplæring omfatter læsning of opstillings-og nedtagningsvejledninger, sikkerhed under opstilling, nedtagning og ændring af de pågældende stilladser, forebyggelse af risici for nedstyrtning af presoner eller genstande, ændringer i vejrforholdene, belastningskoefficienter og alle andre risici, com ovennævnte operationer kan indebære. Den sagkyndige og de pågældende arbejdstagere er under arbejdet i besiddelse af den opstillings- og nedtagningsvejledning, der er omtalt i punkt 4.3.2 dette bilag.

4.3.7. Når det i forbindelse med udførelsen af en særlig arbejdsopgave er nødvendigt midlertidigt at fjerne en kollektiv faldsikringsanordning, træffes der til erstatning herfor andre effektive foranstaltninger.